Návrh vlády
na skrátené legislatívne konanie o vládnom  návrhu zákona, ktorým sa mení zákon č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov 

Ministerstvo vnútra Slovenskej republiky na základe uznesenia vlády Slovenskej republiky č. 1144/2002 k zmenám legislatívnych noriem podmieňujúcich návrh štátneho rozpočtu na rok 2003 pripravilo návrh zákona ktorým sa mení zákon č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov. 

Predmetný návrh novely upravuje doterajšie znenie zákona č. 73/1998 Z.z. tak, aby termín účinnosti a percentuálne zvýšenie funkčných platov príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky,  Železničnej polície a Národného bezpečnostného úradu určoval zákon o štátnom rozpočte.  Návrh citovanej novely obsahuje zmenu doterajšieho § 85 ods. 5 zákona, ktorý sa mal uplatňovať od 1. januára 2003. 

Platné ustanovenie § 85 ods. 5 zákona umožňuje upraviť funkčné platy príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky,  Železničnej polície a Národného bezpečnostného úradu iba, ak sa v rozhodujúcom období zvýši priemerný plat zamestnancov národného hospodárstva Slovenskej republiky viac ako o päť percent. Navrhovanou zmenou dôjde k zjednoteniu spôsobu valorizácie funkčných platov príslušníkov ozbrojených zborov s valorizáciou platov  zamestnancov v štátnej službe, čím sa prehlbuje uplatňovanie ústavného princípu rovnoprávnosti. 

Vzhľadom na uvedené sa navrhuje v súlade s § 89 ods. 1 zákona o rokovacom poriadku Národnej rady Slovenskej republiky prerokovať vládny návrhu zákona, ktorým sa mení zákon č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov v skrátenom legislatívnom konaní.